b"\n_START_ARTICLE_\nCastell de Mar\xc3\xa7\xc3\xa0\n_START_SECTION_\nDescripci\xc3\xb3\n_START_PARAGRAPH_\nDel conjunt de l'antic castell de Mar\xc3\xa7\xc3\xa0 no en resta actualment m\xc3\xa9s que alguns assolaments i un tros de mur, bastit de ma\xc3\xa7oneria. S'han identificat algunes restes al cim del tur\xc3\xb3 de la Miloquera. Un seguit d'estructures arquitect\xc3\xb2niques fan pensar en dues construccions principals: un edifici allargat situat al costat nord i un altre recinte m\xc3\xa9s ampli que s'est\xc3\xa9n al voltant del primer pel costat sud, el menys protegit per l'orografia. En un dels angles del recinte, el mur presenta una al\xc3\xa7ada de fins a cinc metres i est\xc3\xa0 format per pedres no gaire treballades d'entre 15 i 20 cm de llarg, lligades amb morter de cal\xc3\xa7. De l'edifici central en queden poques restes. _NEWLINE_Sembla que hauria mesurat 12 m de llarg i 4 m d'ample, per\xc3\xb2 nom\xc3\xa9s es conserven les fa\xc3\xa7anes est i oest, amb dues fileres de carreus irregulars tamb\xc3\xa9 lligats amb cal\xc3\xa7. A uns 7 m de dist\xc3\xa0ncia d'aquests dos edificis s'hi pot observar dos murs que formen angle, i alguns forats circulars fets a la roca (forats de pal). S'hi han localitzat diversos fragments de cer\xc3\xa0mica, a torn i sense decoraci\xc3\xb3 i que ell atribu\xc3\xafa a per\xc3\xadode rom\xc3\xa0 i fins i tot algun fragment a \xc3\xa8poca ib\xc3\xa8rica, fins i tot s'hi localitza t\xc3\xa8gula. Les estructures, doncs, podrien datar-se d'\xc3\xa8poca romana. Al costat d'un mur s'hi pot observar una cala irregular d'un per un metres per un metre de fond\xc3\xa0ria. En alguns dels casos es conserva fins a 1,5 i 2 m d'al\xc3\xa7ada de murs i en altres tan sols una filada.\n_START_SECTION_\nHist\xc3\xb2ria\n_START_PARAGRAPH_\nDocumentat el 1153. Malgrat que mancats de dades, hom sap que el castell fou bastit en temps dels \xc3\xa0rabs i fou citat per Ramon Berenguer IV el 1153. Alfons el Cast el ced\xc3\xad a Guillem de Castellvell el 1174. Per successives transmissions pass\xc3\xa0 a la baronia d'Enten\xc3\xa7a i al comtat de Prades. Actualment pertany al propietari del tur\xc3\xb3."